
Stanovisko Dozornej rady Sociálnej poisťovne k návrhu rozpočtu Sociálnej poisťovne na rok 2018 a rozpočtovému výhľadu na roky 2019 a 2020

[bookmark: _GoBack]Stanovisko Dozornej rady Sociálnej poisťovne k návrhu rozpočtu 
Sociálnej poisťovne na rok 2018 a rozpočtovému výhľadu na roky 2019 a 2020
Návrh rozpočtu Sociálnej poisťovne na rok 2018 a rozpočtový výhľad na roky 2019 a 2020 (ďalej len „návrh rozpočtu na rok 2018“) je zostavený v podmienkach zákona č. 461/2003 Z. z. o sociálnom poistení v znení neskorších predpisov (ďalej len „zákon o sociálnom poistení“) účinných k termínu spracovávania materiálu. 
Zároveň je v ňom premietnutý finančný dopad vládneho návrhu zákona, ktorým sa mení a dopĺňa zákon o sociálnom poistení s účinnosťou od 1. januára 2018:
· zjednotenie hraníc uplatňovaných v rámci konania o predpísaní poistného a penále a zavedenie hranice, od ktorej sa budú vymáhať preplatky na dávkach. Zvýšenie sumy úhrnu dlžného poistného, kedy Sociálna poisťovňa nepredpíše poistné/penále z doterajších 3,32 eur na 5 eur. Sociálna poisťovňa bude vymáhať preplatky na dávkach, ktoré sú minimálne vo výške 5 eur;
· dôchodkové dávky sa od roku 2018 do roku 2021 budú zvyšovať o percento medziročného rastu spotrebiteľských cien za domácnosti dôchodcov, najmenej však o pevnú sumu určenú ako 2 % z priemernej sumy príslušného druhu dôchodku; 
· úrazové dávky sa v rokoch 2018 až 2021 zvyšujú o 2 % (minimálne valorizačné percento na zvyšovanie úrazových dávok); 
· zjednotenie podmienok nároku na dávku v nezamestnanosti pre všetkých poistencov, ktorí platili poistné na poistenie v nezamestnanosti (najmenej dva roky v posledných štyroch rokoch pred zaradením do evidencie uchádzačov o zamestnanie) a zjednotenie dĺžky podporného obdobia v nezamestnanosti pre všetkých poistencov na 6 mesiacov;
· návrh opatrenia Ministerstva práce, sociálnych vecí a rodiny Slovenskej republiky o úprave dôchodkového veku a referenčného veku pre rok 2018 – dôchodkový vek sa zvyšuje o 63 dní, dôchodkový vek na kalendárny rok 2018 je 62 rokov a 139 dní. Referenčný vek na kalendárny rok 2018 je 62 rokov; 
· úprava možnosti použitia finančných prostriedkov základných fondov, v ktorých sa  vykazuje prebytok finančných prostriedkov, na poskytnutie finančnej výpomoci do iného základného fondu, v ktorom nie je dostatok finančných prostriedkov na dávky, aj po 31. decembri 2017.
Návrh rozpočtu na rok 2018 rešpektuje príslušné ustanovenia zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov a ďalšie predpisy a dokumenty, ktorými sú:
· Príručka na zostavenie návrhu rozpočtu verejnej správy na roky 2018 až 2020 uverejnená vo Finančnom spravodajcovi (FS) príspevok č. 4/2017,
· Metodické usmernenie Ministerstva financií Slovenskej republiky (MF SR) k č. MF/010175/2004-42 zo dňa 8. decembra 2004 a vysvetlivky k ekonomickej klasifikácii rozpočtovej klasifikácie v znení Dodatkov č. 1 až 17 uverejnených vo FS,
· Funkčná klasifikácia v zmysle vyhlášky Štatistického úradu Slovenskej republiky č. 257/2014 Z. z., ktorou sa vydáva štatistická klasifikácia výdavkov verejnej správy (SK COFOG), 
· Makroekonomické prognózy Inštitútu finančnej politiky MF SR zverejnené 21. septembra 2017 a MF SR navrhovanú výšku príjmov a výdavkov.
Návrh rozpočtu na rok 2018 je spracovaný v štruktúre:
· Očakávané výsledky hospodárenia Sociálnej poisťovne v roku 2017,
· Návrh rozpočtu Sociálnej poisťovne na rok 2018 s predpokladaným vývojom príjmov a výdavkov na ďalšie 2 roky, 
· Záver.
V roku 2017 sa očakáva vyššie plnenie rozpočtu príjmov z bežného poistného od EAO o 125 433 tis. Eur. Príjmy z dlžného poistného sa očakávajú nižšie o 3 365 tis. Eur. Výber od EAO vrátane príspevkov na SDS sa v roku 2017 očakáva o 149 994 tis. Eur vyšší, ako bolo rozpočtované.
V očakávanej skutočnosti ostatných príjmov je v základnom fonde starobného poistenia zapracovaný transfer finančných prostriedkov zo Štátneho rozpočtu Slovenskej republiky v sume 410 000 tis. Eur, čo je o 91 059 tis. Eur menej ako bolo rozpočtované. 
V roku 2017 sa očakávajú celkovo vyššie výdavky (náklady) Sociálnej poisťovne o 61 803 tis. Eur oproti schválenému rozpočtu na rok 2017.
Hospodárenie Sociálnej poisťovne v roku 2017 by malo skončiť bilančným rozdielom 515 027 tis. Eur.
V návrhu rozpočtu na rok 2018 sa predpokladá celkový výsledok hospodárenia Sociálnej poisťovne na úrovni 522 555 tis. Eur. Vo výsledku sa premietajú zdroje rozpočtované vo výške 8 512 237 tis. Eur (vrátane prevodu z predchádzajúcich rokov) a výdavky vo výške 7 989 682 tis. Eur. Hospodárenie v bežnom roku 2018 by malo skončiť bilančným rozdielom vo výške 7 528 tis. Eur. 
Návrh rozpočtu výdavkov (nákladov) správneho fondu vychádza z úloh inštitúcie definovaných zákonom o sociálnom poistení. 
Návrh rozpočtu správneho fondu bol predložený  hlavnému kontrolórovi Sociálnej poisťovne v súlade s ustanovením § 245c zákona o sociálnom poistení na odborné stanovisko. V odbornom stanovisku predloženom Dozornej rade Sociálnej poisťovne hlavný kontrolór vyjadril súhlas s návrhom rozpočtu bez pripomienok.
x  x  x
Dozorná rada Sociálnej poisťovne dospela k záveru, že návrh rozpočtu Sociálnej poisťovne na rok 2018:
· je spracovaný v súlade so všeobecne záväznými právnymi  predpismi a ďalšími záväznými úpravami,
· zohľadňuje vývoj v predchádzajúcich rokoch a očakávanú skutočnosť hospodárenia v roku 2017, 
· vychádza zo všetkých dostupných relevantných údajov, ktoré majú vplyv na výšku rozpočtovaných príjmov a výdavkov,
· vytvára v rámci daných možností podmienky pre plnenie úloh, ktoré vyplývajú z príslušných právnych predpisov, zároveň však v predloženom návrhu rozpočtu v súčasnosti nie sú zabezpečené finančné prostriedky na realizáciu nového projektu v oblasti rozvoja informačných systémov, vzhľadom na jeho aktuálny stav rozpracovanosti, ktorý má Sociálna poisťovňa schválený.

Dozorná rada Sociálnej poisťovne záverom uvádza, že nadväzne na ustanovenie § 4 ods. 2 zákona o rozpočtových pravidlách, podľa ktorého sú záväznými ukazovateľmi rozpočtované príjmy a rozpočtované výdavky len na príslušný rozpočtový rok, v tomto prípade na rok 2018, vo svojom stanovisku sa podrobnejšie nezaoberá predpokladaným vývojom príjmov a výdavkov v rokoch 2019 a 2020.
S ohľadom na vyššie uvedené Dozorná rada Sociálnej poisťovne odporúča vláde Slovenskej republiky návrh rozpočtu na rok 2018 a rozpočtový výhľad na roky 2019 a 2020 schváliť.

